钦定古今图书集成/明伦汇编/官常典/第659卷 > 《答吴尉》前人
## 钦定古今图书集成/明伦汇编/官常典/第659卷 > 《答吴尉》前人

闻以职事见知宪台，甚慰。然声闻过情，君子耻之。初
官僻县，遽为上官奖拔如此，可以为惧，而未可遽以
为喜。且当痛自检饬，黾勉王事，谨终如始；不可便为
恣肆，及萌躁进之心也。

又

《岳仓书曲折》，全书已报矣，只此便是学问底道理，平
日所与讲论者，不过此耳。幸思之。仕官只是廉勤自
守，进退迟速自有时节，切不可起妄念也。官期不远，
不审何日定行到官，凡百以廉勤爱民为心乃佳。

又

大抵守官只要律己公廉，执事勤谨，昼夜孜孜，如临
渊谷，便自无他患害。才是有所依倚，便使人怠惰放
纵，不知不觉，错做了事也。官所不比，乡居几百，动有
利害，诸事切宜畏谨也。